রেক্সাম অ্যাসোসিয়েশন ফুটবল ক্লাব
রেক্সাম অ্যাসোসিয়েশন ফুটবল ক্লাব (ওয়েলশ: Clwb Pêl-droed Wrecsam, ইংরেজি: Wrexham A.F.C.; সাধারণত রেক্সাম এএফসি এবং সংক্ষেপে রেক্সাম নামে পরিচিত) হচ্ছে রেক্সাম ভিত্তিক একটি ওয়েলশ পেশাদার ফুটবল ক্লাব। এই ক্লাবটি বর্তমানে ইংল্যান্ডের পঞ্চম স্তরের ফুটবল লিগ ইংরেজ জাতীয় লিগে প্রতিযোগিতা করে। এই ক্লাবটি ১৮৬৪ সালের অক্টোবর তারিখে প্রতিষ্ঠিত হয়েছে। এই ক্লাবটি ওয়েলসের প্রাচীনতম এবং বিশ্বের তৃতীয় প্রাচীনতম পেশাদার ফুটবল ক্লাব। ১০,৭৭১ ধারণক্ষমতাবিশিষ্ট রেসকোর্স গ্রাউন্ডে দ্য রেড ড্রাগন্স নামে পরিচিত ক্লাবটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন ইংরেজ সাবেক ফুটবল খেলোয়াড় ফিল পার্কিনসন এবং সভাপতির দায়িত্ব পালন করছেন রায়ান রেনল্ডস ও রব ম্যাকএলহেনি। বর্তমানে ইংরেজ মধ্যমাঠের খেলোয়াড় লুক ইয়াং এই ক্লাবের অধিনায়কের দায়িত্ব পালন করছেন। ঘরোয়া ফুটবলে, রেক্সাম এপর্যন্ত ৩৯টি শিরোপা জয়লাভ করেছে; যার মধ্যে একটি ইএফএল লিগ ওয়ান, তেইশটি ওয়েলশ কাপ এবং পাঁচটি এফএডব্লিউ প্রিমিয়ার কাপ শিরোপা রয়েছে। অন্যদিকে, আন্তর্জাতিক প্রতিযোগিতায়, রেক্সামের সেরা সাফল্য হচ্ছে ১৯৭৫–৭৬ ইউরোপীয় কাপ উইনার্স কাপের কোয়ার্টার-ফাইনালে পৌঁছানো; যেখানে তারা আন্ডারলেখটের কাছে ২–১ গোলের ব্যবধানে পরাজিত হয়েছিল। বিলি অ্যাশক্রফট, জেমস উইলিয়াম হ্যারিস, শন কানিংটন, ব্রায়ান লয়েড এবং ওয়েন ফিলিপসের মতো খেলোয়াড়গণ রেক্সামের জার্সি গায়ে মাঠ কাঁপিয়েছেন।